Gholf: Van Rooyen pluk vrugte van ruskansErik van Rooyen in aksie. (Foto: Jonathan Bachman / AFP) Die Suid-Afrikaanse gholfspeler Erik van Rooyen het verlede jaar besluit om drie maande te rus om te herstel van onder meer nek- en rugspasmas en dit lyk nou of hy die vrugte daarvan pluk. Van Rooyen is ná die tweede ronde van die Mexiko-Ope wat by Vidanta, Vallarta, gespeel word, saam met Brandon Wu van Amerika tweede op 130 houe (-12) en slegs een hou agter die voorloper, Tony Finau van Amerika, wat op 129 houe (-13) geëindig het. Van Rooyen, wat 64 houe in die eerste ronde aangeteken het, het dit met 66 houe opgevolg in dié toernooi wat deel is van die Amerikaanse PGA-reeks. Hy het sewe voëltjies in die tweede ronde aangeteken, maar ook op twee putjies houe aan baansyfer afgestaan. Van Rooyen en Wu is drie houe voor die Amerikaners Akshay Bhatia, Eric Cole, Will Gordon, Andrew Putnam en Austin Smotherman, wat almal saam op 133 (-9) geëindig het. Spanje se Jon Rahm het in die winderige toestande gesukkel en het op 135 (-7) klaargemaak. * In Korea slaan Yannick Paul van Duitsland en Sang-Hyun Park van Korea Saterdag as die gesamentlike voorlopers af in die derde ronde van die Korea-kampioenskap, wat deel van die Europese reeks se Road to Dubai-reeks is. Paul en Park (albei 136, -8) word in die derde posisie gevolg deur die twee Fransmanne Antoine Rozner en Michael Lorenzo-Vera (albei op 137, -7), met ses spelers saam vierde op 138. Suid-Afrika se Deon Germishuys is op 141 houe (-3), gevolg deur sy Suid-Afrikaanse landgenoot Justin Walters op 142 (-2). * In die LA-kampioenskap vir vroue wat in Wilshire in Los Angeles gespeel word, loop Aditi Ashok van Indië op 136 (-6) met een hou voor ná die tweede ronde van dié toernooi in die Amerikaanse LPGA-reeks. Sy word op 137 houe gevolg deur die Australiër Hannah Green, Pernilla Lindberg (Swede) en Cheyenne Knight (Amerika) wat saam op 137 houe geëindig het. Suid-Afrika se Ashleigh Buhai (143, +1) is saam 44ste. * Op die Royal Johannesburg & Kensington-gholfklub se Wes‑baan loop Suid-Afrika se Stacy Bregman (139) met een hou voor ná die tweede van drie rondes van die Standard‑Ope vir vroue. Bregman, wat op die tiende putjie afgeslaan het, het net een voëltjie oor haar eerste nege putjies aangeteken en dit met drie voëltjies opgevolg. Sy word deur Cara Gorlei op 140 gevolg, met Kiera Floyd en Tandi McCallum saam op 141. Lee-Anne Pace en Nadia van der Westhuizen is saam op 142, gevolg deur Nicole Garcia op 143 en Ivanna Samu op 144.